กรมควบคุมโรค เผยแนวโน้มโควิดไทยลดลง ตรวจพบชาวต่างชาติติดเชื้อสัปดาห์ล่าสุดเพียง 1 ราย
นพ.ธเรศ กรัษนัยรวิวงค์ อธิบดีกรมควบคุมโรค เปิดเผยว่าที่ประชุมคณะกรรมการโรคติดต่อแห่งชาติ ครั้งที่ 2/2566 วันนี้ได้รับทราบสถานการณ์โรคโควิด 19 ของไทยที่ลดลง โดยสัปดาห์ที่ผ่านมาพบกว่า 200 ราย แต่ผู้ติดเชื้อและเสียชีวิตจะเป็นกลุ่มเดิมที่ไม่ได้รับวัคซีนหรือรับนานแล้ว จึงแนะนำให้ฉีดกลุ่มเสี่ยง 607 โดยเฉพาะเข็มกระตุ้น รวมถึงใช้ LAAB ซึ่งพูดถึงมาตรการที่จะใช้ LAAB ในผู้สูงอายุ 60 ปีที่ไม่ได้รับวัคซีนมาเลย รวมถึงสถานที่ดูแลผู้สูงอายุ นอกจากนี้ที่ประชุมยังได้รับทราบการเข้ามาของนักท่องเที่ยวต่างชาติ ซึ่งพบผู้ติดเชื้อโควิดที่เข้าสู่ระบบการรักษาของ รพ. ตั้งแต่วันที่ 9 ม.ค. 2566 มีจำนวน 12 ราย โดยสัปดาห์ล่าสุดพบเพียง 1 ราย และไม่ได้มีอาการ ซึ่งระบบการเตรียมพร้อมรองรับเป็นไปตามแนวทางที่คาดการณ์ไว้ ยังคงใช้มาตรการเดิมต่อไป ส่วนที่กังวลว่าหลังวันที่ 6 ก.พ. จะมีกรุ๊ปทัวร์ต่างชาติเข้ามามากขึ้น ที่ประชุมฯ ได้มอบให้กรมควบคุมโรคติดตามสถานการณ์การติดเชื้อว่าจะเพิ่มขึ้นหรือมีประเด็นอื่นหรือไม่ สำหรับการฉีดวัคซีนโควิดในนักท่องเที่ยวต่างชาติ มีการเปิดจุดฉีดในหน่วยบริการในสังกัดกระทรวงสาธารณสุข และ รพ.รัฐนอกสังกัด แล้ว 37 จังหวัด ส่วน รพ.เอกชน คาดว่าสัปดาห์หน้าน่าจะเริ่มให้บริการได้นพ.โสภณ เอี่ยมศิริถาวร รองอธิบดีกรมควบคุมโรค กล่าวถึงกรณีการขยายอายุวัคซีนไฟเซอร์ ว่า วัคซีนที่ใช้ในไทยตอนนี้มีไฟเซอร์และแอสตร้าเซนเนก้า ซึ่งมีความปลอดภัยสูงและมีประสิทธิภาพประสิทธิผลชัดเจน เลขาธิการ อย.ระบุแล้วว่า การอนุมัติขยายอายุเป็นไปตามมาตรฐานสากลและกฎหมายของประเทศไทย ซึ่งประเทศอื่นๆ ในสหภาพยุโรป สิงคโปร์ อินโดนีเซีย ก็ขยายอายุวัคซีนเป็น 15 เดือนเหมือนกัน เพราะตรวจสอบแล้วว่ายังมีคุณภาพที่ดีนำมาใช้ประโยชน์ได้